Գեղարվեստական նշաձողի շեշտակի բարձրացմանը, մարզային ընդգրկման ընդլայնմանը զուգընթաց հաջորդիվ ի հայտ բերած միջազգայնացման միտումն էլ շուտով ամրապնդվեց ԽՍՀՄ ժողովրդական արտիստ Սոս Սարգսյանին նվիրված 22-րդ փառատոնում: Հայաստանի երրորդ հանրապետության հռչակման 25-ամյա հոբելյանին նվիրված 23-րդ «Թատերական Լոռու» խաղացանկն արդեն ձևավորված էր 5 երկրների տարաժանր «թատերադաշինքով»: Հայաստանի, Վրաստանի, Ճապոնիայի, Իրանի և Հյուսիսային Օսեթիայի 14 թատերախմբեր 10 օր անընդմեջ 3 տասնյակ ուշագրավ ներկայացումներով հոկտեմբերի 4-ից 14-ը հանդես եկան ՀՀ Լոռու մարզի 5 քաղաքներում` Ալավերդիում, Վանաձորում, Ստեփանավանում, Սպիտակում և սահմանամերձ Նոյեմբերյանում: